FI Euroopan unionin virallinen lehti L 177/10

KOMISSION ASETUS (EY) N:o 1081/2005,

annettu 8 päivänä heinäkuuta 2005,

pysyvän tarjouskilpailun avaamisesta Slovakian interventioelimen hallussa olevan maissin myymiseksi uudelleen Espanjan markkinoilla

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon vilja-alan yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1784/2003 (1), ja erityisesti sen 6 artiklan,

sekä katsoo seuraavaa:

(1) Interventioelinten hallussaan pitämien viljojen myyntiin saattamisen menettelyistä ja edellytyksistä 28 päivänä heinäkuuta 1993 annetussa komission asetuksessa (ETY) N:o 2131/93 (2) säädetään erityisesti, että interventioelimen hallussa oleva vilja saatetaan markkinoille tarjouskilpailulla ja sellaisten hintaedellytysten perusteella, jotka mahdollistavat markkinahäiriöiden välttämisen.

(2) Suuressa osassa Espanjaa viljantuotanto laskee markkinointivuonna 2005/2006 vaikeiden sääolojen vuoksi voimakkaasti. Tilanne on jo aiheuttanut sen, että paikalliset hinnat ovat nousseet, ja sen vuoksi tuottajien ja eläinrehuteollisuuden on vaikeaa tehdä hankintoja kilpailukykyisin hinnoin.

(3) Slovakialla on interventiovarastoissa huomattavia määriä maissia, joka olisi käytettävä.

(4) Sen vuoksi olisi saatettava Espanjan viljamarkkinoiden käyttöön Slovakian interventioelimen hallussa olevat maissivarastot, jotka vaikuttavat vastaavan erityisen hyvin toimijoiden kysyntää, kun otetaan huomioon Espanjan eteläosan tuottajien hankintatarpeet.

(5) Jotta voidaan taata kyseisten alueiden hyvät hankintaedellytykset, maissi olisi toimitettava Huelvan, Sevillan tai Cádizin satamiin.

(6) Yhteisön markkinoiden tilanteen huomioon ottamiseksi on suotavaa säätää, että komissio hallinnoi tarjouskilpailua. Lisäksi on vahvistettava jakokerroin vähimmäismyyntihinnan suuruisille tarjouksille.

(7) Slovakian interventioelimen komissiolle toimittamassa tiedonannossa on lisäksi tärkeää säilyttää tarjousten tekijöiden nimettömyys.

(8) Hallinnoinnin nykyaikaistamiseksi on syytä säätää komission pyytämien tietojen lähettämisestä sähköisessä muodossa.

(9) Häiriöiden välttämiseksi Espanjan markkinoilla, erityisesti uuden markkinointivuoden maissisatoa kaupan pidettäessä, on syytä säätää, että viljan toimitus tapahtuu ennen 30 päivää syyskuuta 2005.

(10) Tässä asetuksessa säädetyt toimenpiteet ovat viljan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Slovakian interventioelin saa myydä yhteisön sisämarkkinoilla pysyvällä tarjouskilpailulla hallussaan olevat 100 000 maissitonnia.

2. Myynti on tarkoitettu Espanjan markkinoiden hankintoihin. Tuonti Espanjaan voi tapahtua ainoastaan Espanjassa sijaitsevien Huelvan, Sevillan tai Cádizin satamien kautta.

2 artikla

Edellä 1 artiklassa säädettyyn myyntiin sovelletaan asetusta (ETY) N:o 2131/93.

Kuitenkin poiketen siitä, mitä edellä mainitussa asetuksessa säädetään

a) tarjoukset vahvistetaan tarjouksen kohteena olevan erän tosiasiallisen laadun perusteella;

b) vähimmäismyyntihinta vahvistetaan tasolle, jolla se ei häiritse viljamarkkinoita.

3 artikla

1. Poiketen siitä, mitä asetuksen (ETY) N:o 2131/93 13 artiklan 4 kohdassa säädetään, tarjouksen vakuus on 10 euroa tonnilta.

2. Tarjoukset ovat hyväksyttäviä ainoastaan, jos niihin on liitetty tarjouksen tekijän kirjallinen sitoumus 80 euroa tonnilta suuruisesta vakuudesta, joka asetetaan kahden työpäivän kuluessa tarjouksen hyväksymistä koskevan ilmoituksen vastaanottamispäivästä.

4 artikla

1. Ensimmäisen osittaisen tarjouskilpailun tarjousten esittämisen määräaika päättyy 13 päivänä heinäkuuta 2005 kello 15.00 (Brysselin aikaa).

Seuraavien osittaisten tarjouskilpailujen tarjousten esittämisen määräaika päättyy joka keskiviikko kello 15.00 (Brysselin aikaa), lukuun ottamatta 20 päivää heinäkuuta 2005, 3 päivää elokuuta 2005, 17 päivää elokuuta 2005 ja 31 päivää elokuuta 2005, koska kyseisillä viikoilla ei järjestetä tarjouskilpailuja.

Viimeiseen osittaiseen tarjouskilpailuun tarkoitettujen tarjousten esittämisen määräaika päättyy 14 päivänä syyskuuta 2005 kello 15.00 (Brysselin aikaa).

2. Tarjoukset on jätettävä Slovakian interventioelimelle, jonka yhteystiedot ovat seuraavat:

Pôdohospodárska platobná agentúra oddelenie obilnín a škrobu Dobrovičova 12 SK-815 26 Bratislava Puhelin (421-2) 58 24 32 71 Faksi (421-2) 58 24 33 62

5 artikla

Slovakian interventioelimen on annettava saadut tarjoukset komissiolle tiedoksi kahden tunnin kuluessa tarjousten jättämisen määräajan päättymisestä. Ilmoitus on toimitettava sähköisessä muodossa liitteessä olevan lomakkeen mukaisesti.

6 artikla

Asetuksen (EY) N:o 1784/2003 25 artiklan 2 kohdassa tarkoitettua menettelyä noudattaen komissio vahvistaa vähimmäismyyntihinnan tai päättää olla hyväksymättä saatuja tarjouksia. Jos eri tarjoukset koskevat samaa erää ja niiden yhteismäärä ylittää käytettävissä olevan määrän, vähimmäishinta voidaan vahvistaa erikseen jokaiselle erälle.

Vähimmäishinnan suuruisten tarjousten osalta vähimmäishinnan vahvistamiseen voi liittyä tarjottujen määrien jakokertoimen vahvistaminen.

7 artikla

Asetuksen (ETY) N:o 2131/93 16 artiklan säännösten noudattamisen lisäksi tarjouskilpailun voittajan on noudettava viljojen, joita koskeva tarjouskilpailu on ratkaistu, varastot ennen 30 päivää syyskuuta 2005.

8 artikla

1. Edellä 3 artiklan 1 kohdassa tarkoitettu vakuus vapautetaan kokonaisuudessaan sellaisten määrien osalta, joiden

a) tarjousta ei ole hyväksytty;

b) myyntihinta on maksettu vahvistetun määräajan kuluessa ja 3 artiklan 2 kohdassa säädetty vakuus on asetettu.

2. Edellä 3 artiklan 2 kohdassa tarkoitettu vakuus vapautetaan suhteessa jossakin 1 artiklan 2 kohdassa tarkoitetussa satamassa purettuihin viljamääriin. Todiste erityisestä määräpaikasta on toimitettava komission asetuksen (ETY) N:o 3002/92 (3) säännösten mukaisesti. T5-valvontakappaleesta on käytävä ilmi, että tämän asetuksen 1 artiklan 2 kohdassa vahvistettuja edellytyksiä on noudatettu.

3. Asetuksen (ETY) N:o 3002/92 3 artiklan 1 kohdan d alakohdassa tarkoitetun henkilön on ilmoitettava ennen purkamista lopullisen määräpaikan tarkastuksesta vastaavalle Espanjan toimivaltaiselle viranomaiselle seuraavat tiedot:

— käytettävän purkaussataman tai käytettävien purkaussatamien nimi tai nimet,

— käytettävän kuljetusvälineen tai käytettävien kuljetusvälineiden nimi tai nimet,

— kustakin kuljetusvälineestä purettavat määrät,

— purkamisen suunniteltu päivämäärä tai päivämäärät.

9 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä heinäkuuta 2005. Komission puolesta Mariann FISCHER BOEL Komission jäsen

(1) EUVL L 270, 21.10.2003, s. 78.

(2) EYVL L 191, 31.7.1993, s. 76. Asetus sellaisena kuin se on viimeksi muutettuna asetuksella (EY) N:o 749/2005 (EUVL L 126, 19.5.2005, s. 10).

(3) EYVL L 301, 17.10.1992, s. 17.

LIITE

Pysyvä tarjouskilpailu Slovakian interventioelimen hallussa olevan 100 000 maissitonnin myymiseksi uudelleen Espanjan markkinoilla

Lomake (1)

(Asetus (EY) N:o 1081/2005)

1 2 3 4 Tarjouksen tekijän numero Erän numero Määrä (t) Hintatarjous (euroa/tonni) 1 2 3 jne.

(1) Lähetetään maatalouden pääosastoon (D2).